b'\n_START_ARTICLE_\nGrigori Kulik\n_START_PARAGRAPH_\nGrigori Ivanovit\xc5\xa1 Kulik (ven. \xd0\x93\xd1\x80\xd0\xb8\xd0\xb3\xd0\xbe\xd1\x80\xd0\xb8\xd0\xb9 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x9a\xd1\x83\xd0\xbb\xd0\xb8\xd0\xba) (9. marraskuuta 1890 \xe2\x80\x93 elokuu 1950), oli puna-armeijan komentaja ja aikanaan Neuvostoliiton marsalkka, joka osallistui muun muassa Ven\xc3\xa4j\xc3\xa4n sis\xc3\xa4llissotaan, talvisotaan sek\xc3\xa4 suureen is\xc3\xa4nmaalliseen sotaan.\n_START_SECTION_\nHenkil\xc3\xb6kuva\n_START_PARAGRAPH_\nGrigori Kulik syntyi 1890 Ukrainassa Pultavan kuvernementin Dudnikovon kyl\xc3\xa4ss\xc3\xa4. Sotilasura alkoi tsaariin armeijassa sotamiehen\xc3\xa4. Kulik valmistui my\xc3\xb6hemmin v\xc3\xa4nrikkikoulusta vuonna 1915. H\xc3\xa4n liittyi puna-armeijaan vuonna 1918 ja osallistui Ven\xc3\xa4j\xc3\xa4n sis\xc3\xa4llissotaan eri armeijoiden tykist\xc3\xb6komentajana. Kulik toimi muun muassa Keski-Aasian sotilaspiirin tykist\xc3\xb6komentajana ja puna-armeijan tykist\xc3\xb6hallinnon p\xc3\xa4\xc3\xa4llikk\xc3\xb6n\xc3\xa4 vuosina 1926\xe2\x80\x931930. Divisioonan ja armeijakunnan komentajana h\xc3\xa4n oli vuosina 1930\xe2\x80\x931937. Vuodesta 1937 alkaen Kulik toimi j\xc3\xa4lleen puna-armeijan tykist\xc3\xb6hallinnon p\xc3\xa4\xc3\xa4llikk\xc3\xb6n\xc3\xa4 (vuodesta 1940 p\xc3\xa4\xc3\xa4tykist\xc3\xb6hallinto). Kulik valmistui sota-akatemiasta 1932.\n_START_SECTION_\nTalvisota\n_START_PARAGRAPH_\nKulik otti osaa my\xc3\xb6s talvisotaan, jossa h\xc3\xa4n toimi 2. luokan armeijankomentajan teht\xc3\xa4viss\xc3\xa4 ja edusti Laatokan Karjalassa taistelleen Neuvostoliiton 8. armeijan ylijohtoa. Vuodesta 1937 alkaen Kulik toimi my\xc3\xb6s puolustusasiain kansankomissaarin Kliment Voro\xc5\xa1ilovin sijaisena.\n_START_SECTION_\nSuuri is\xc3\xa4nmaallinen sota\n_START_PARAGRAPH_\nTalvisodan j\xc3\xa4lkeen Kulik ylennettiin 7.5.1940 Neuvostoliiton marsalkan arvoon sek\xc3\xa4 nimitettiin Neuvostoliiton sankariksi. Suuressa is\xc3\xa4nmaallisessa sodassa Kulik komensi mm. 54. armeijaa ja 4. kaartinarmeijaa. H\xc3\xa4net alennettiin kenraalimajuriksi 17. maaliskuuta 1942 ja ylennettiin taas kenraaliluutnantiksi huhtikuussa 1943. Tammikuussa 1944 Kulik toimi puna-armeijan joukkojen muodostamis- ja t\xc3\xa4ydennysp\xc3\xa4\xc3\xa4hallinnon p\xc3\xa4\xc3\xa4llik\xc3\xb6n toisena sijaisena.\n_START_SECTION_\nSotien j\xc3\xa4lkeen\n_START_PARAGRAPH_\nKulik alennettiin 9. hein\xc3\xa4kuuta 1945 uudelleen kenraalimajuriksi. H\xc3\xa4net pid\xc3\xa4tettiin ns. kenraalisalaliiton jutun yhteydess\xc3\xa4 1947 ja teloitettiin ampumalla elokuussa 1950. Kulik rehabilitoitiin vuonna 1957, jolloin h\xc3\xa4nelle mm. palautettiin Neuvostoliiton marsalkan sotilasarvo ja Neuvostoliiton sankarin arvo.'